|  |
| --- |
| EnergistyrelsenCarsten Niebuhrs Gade 431577 København Vens@ens.dk Høringssvaret sendt elektronisk til ens@ens.dk med kopi til eek@ens.dk jnr. 2024 – 14116 |

**Høring over forslag til Bekendtgørelse om obligatoriske energiledelsessystemer og**

**energisyn og klimasyn i visse virksomheder**

Landbrug & Fødevarer har modtaget høring over udkast til bekendtgørelse om obligatoriske energiledelsessystemer og energisyn og klimasyn d. 8. august 2025. Vores bemærkninger til høringsudkastet følger nedenfor.

**Generelle bemærkninger**

Landbrug & Fødevarer noterer sig, at flere justeringer præciserer og målretter kravet om hhv. energi- og klimasyn for virksomhederne. Det er overordnet positivt med nogle mere klare rammer for forpligtelsens omfang. Det gælder både ift. fastsættelsen af, at det er slutkunder af energiforbruget, som er underlagt forpligtelsen, og at der tages udgangspunkt i energiforbruget efter fratræk af undtaget energiforbrug, når omfanget af virksomhedens forpligtelse fastlægges.

Vi må dog fastholde kritikken af, at flere virksomheder nu er underlagt unødvendige dokumentationskrav i form af klimasynet, da mange virksomheder eks. er underlagt tilsvarende krav i form af eks. ESG- eller CSRD-afrapportering eller frivilligt opgør sine udledninger eks. i regi af Science Based Targets. Så selvom det er positivt, at klimasynet trods alt nu målrettes virksomheder, der har faktiske CO2-udledninger, mener vi, at det er en unødvendig bureaukratisk byrde for erhvervslivet, som ikke har været tilstrækkeligt begrundet eller motiveret.

### § 14 – branchespecifik godkendelse af energi- og klimasynsudførende virksomhed

Med tilføjelsen af §14 åbnes der nu op for, at virksomheder der ikke kvalificerer sig til generelt at kunne udføre energi- og klimasyn, kan opnå en specifik godkendelse til udelukkende at udføre energi- og klimasyn i visse nærmere afgrænsede brancher.

Landbrug & Fødevarer vil gerne kvittere for, at der nu åbnes op for godkendelsen af mere branchespecifikke energi- og klimasynskonsulenter. Det er afgørende, at konsulenterne kender processerne i de virksomheder, der skal have gennemført energi- og/eller klimasyn, hvis synene skal have en reel værdi for virksomhederne. Energiforbrug og udledningsprofiler varierer betydeligt mellem forskellige sektorer og ikke mindst ml. fremstillingsindustri og landbrugsproduktion, og derfor er det afgørende, at godkendelsesprocessen for energi- og klimasynsudførende virksomheder gøres smidig, så den kan anvendes på tværs af rådgivere med forskellige ekspertiser og erfaringer. Her er det også nødvendigt med fleksibilitet ift., at give branchetværgående virksomheder muligheden for at ansøge om godkendelsen på vegne af de relevante branchekendte rådgivere.

Landbrug & Fødevarer vil gerne forbeholde sig muligheden for at vende tilbage med yderligere kommentarer, hvis vi finder behov for dette. Ønskes ovenstående uddybet er Energistyrelsen velkommen til at rette henvendelse til undertegnede.

Med venlig hilsen

Simon Horsholt

Chefkonsulent

Klima & Energi

M +45 2785 2384

E simh@lf.dk